এই যে রোজদিন প্রথম আলোতে উচ্চ শিক্ষা ব্যবস্থা ও পাবলিক বিশ্ববিদ্যালয়ের শিক্ষকদের কাজ ও সামাজিক অবদান নিয়ে লেখা ছাপা হচ্ছে সেখানে মুক্তিকামী শিক্ষা ব্যাবস্থা যাকে পাওলো ফ্রেইরী, Liberating education বলছেন তানিয়ে কোনও আলাপ আমার চোখে পড়েনি। এই অনুল্লেখ আমাকে বিচলিত করে রেখেছে। কথা হচ্ছে উচ্চ শিক্ষা প্রতিষ্ঠানে গবেষণাখাতে বরাদ্দ নিয়ে, কথা হচ্ছে উচ্চ শিক্ষায় বিনিয়োগ নিয়ে, বিদ্যমান বেতন ব্যবস্থা, সরকারী বিধিমালা, মন্ত্রি-সচিবদের শিষ্টাচার নিয়েও কথা হচ্ছে। এগুলো সন্দেহাতীতভাবে গুরুত্বপূর্ণ প্রসঙ্গ। তবে শিক্ষক-শিক্ষার্থী নির্বিশেষে যে রবীন্দ্রনাথের তোতাকাহিনীর তোতার মতন খাঁচায় বন্দী, পেটে মুখস্থ বিদ্যা, চোখে বিশ্ব ব্যাংকের বা তথাকথিত নিওলিবারেল উন্নয়ন নীতির প্রতি আস্থা, সেই তোতার খাঁচা ভাঙ্গার গল্প করতে কাউকে শুনি না। পাওলো ফ্রেইরীর মুক্তিকামী শিক্ষার স্বরূপ নিয়ে বাহাস তেমন একটা নেই। খুব সীমিত পরিসরে, ৮ই মার্চ পর্ষদে লড়াকু শিক্ষকতার, মুক্তিদায়ী শিক্ষার স্বাদ পেয়েছিলাম। আমরা এই খাঁচা ভাঙ্গার গল্প করতাম। ছোট মুখে বড় কথা বলার সাহস পেয়েছিলাম।